b'\n_START_ARTICLE_\nVjetrenica\n_START_PARAGRAPH_\nVjetrenica je najve\xc4\x87a i najpoznatija \xc5\xa1pilja u Bosni i Hercegovini, za\xc5\xa1ti\xc4\x87eni spomenik prirode i turisti\xc4\x8dko odredi\xc5\xa1te u jugoisto\xc4\x8dnom dijelu Hercegovine.\n_START_SECTION_\nZemljopisni polo\xc5\xbeaj i speleolo\xc5\xa1ke osobine\n_START_PARAGRAPH_\nSmje\xc5\xa1tena je 300 m isto\xc4\x8dno od  Zavale, na zapadnom rubu Popova polja, u op\xc4\x87ini Ravno, te 12 km udaljena od mjesta Slano na obali Jadranskog mora (Republika Hrvatska), odnosno 80 km od grada Mostara. Ukupno je otkriveno oko 7.014 metara podzemnih kanala. Speleolo\xc5\xa1ke posebnosti ove jedinstvene spilje su magi\xc4\x8dna ljepota, prostrani hodnici i dvorane, brojne nakupine siga, te bogat hidrografski svijet s brojnim jezerima, nekoliko vodopada, vi\xc5\xa1e stalnih potoka i na desetke manjih periodi\xc4\x8dnih tokova koji teku raznim smjerovima, a ne treba zaboraviti ni pojavu sna\xc5\xbenog vjetra na ulazu kao i osjetno strujanje zraka na nekoliko mjesta u unutra\xc5\xa1njosti, \xc4\x8destu pojavu magle u dijelovima Absolonova kanala, kao i davna uru\xc5\xa1avanja stropova divovskih razmjera. _NEWLINE_Vjetrenica je podjednako zanimljiva u ekolo\xc5\xa1kom, geomorfolo\xc5\xa1kom i ekonomskom smislu, a istovremeno ona je i jedan od najsna\xc5\xbenijih izvora identiteta \xc5\xa1irega podru\xc4\x8dja Bosne i Hercegovine. Za\xc5\xa1ti\xc4\x87eni je spomenik prirode od 1950. godine.\n_START_SECTION_\nBiolo\xc5\xa1ke karakteristike\n_START_PARAGRAPH_\nVjetrenicu karakterizira iznimno bogat \xc5\xa1piljski svijet, u kojem je zabilje\xc5\xbeeno gotovo 200 razli\xc4\x8ditih \xc5\xbeivotinjskih vrsta, od kojih 91 troglobionata, \xc5\xa1to je \xc4\x8dini prvom u svijetu po bioraznolikosti, a 37 njih je prvi put prona\xc4\x91eno i opisano upravo na ovom mjestu (locus typicus). U fauni Vjeternice veliki je broj uskih endema, tzv. stenoendema._NEWLINE_Unutarnja temperatura zraka je 11,4 \xc2\xb0C, a vode 11,3 \xc2\xb0C.\n_START_SECTION_\nPovijest istra\xc5\xbeivanja\n_START_PARAGRAPH_\nPrvo navo\xc4\x91enje Vjetrenice kao zanimljivog spiljskog fenomena zabilje\xc5\xbeeno je kod Plinija Starijeg u njegovom djelu "Historia naturalis\xe2\x80\x9d, 77. godina Kristove ere. Najve\xc4\x87a otkri\xc4\x87a vr\xc5\xa1io je \xc4\x8de\xc5\xa1ki speleolog Karel Absolon u vremenu od 1912. do 1914. godine, dok ju je prvi nau\xc4\x8dno opisao beogradski istra\xc5\xbeiva\xc4\x8d Mihajlo Radovanovi\xc4\x87 1929. godine. Kasnija istra\xc5\xbeivanja ura\xc4\x91ena su u sklopu zajedni\xc4\x8dkog projekta ure\xc4\x91enja spilje Vjetrenice, kojeg su izveli speleolo\xc5\xa1ko dru\xc5\xa1tvo "Bosansko-hercegova\xc4\x8dki kr\xc5\xa1\xe2\x80\x9d i bh. privredni gigant "Energoinvest\xe2\x80\x9d iz Sarajeva u vremenu od 1958. do 1961. godine. Novu topografsku kartu podru\xc4\x8dja izradio je SO "Velebit" iz Zagreba 2002. godine. Od 2002. svake godine odr\xc5\xbeavaju se speleoelo\xc5\xa1ki kampovi, a kr\xc5\xa1  Popovog polja je predmet modernih vrednovanje kr\xc5\xa1kog krajolika.\n_START_SECTION_\nPaleontolo\xc5\xa1ka otkri\xc4\x87a\n_START_PARAGRAPH_\nU Vjetrenici je do sada prona\xc4\x91en \xc4\x8ditav niz zanimljivih paleontolo\xc5\xa1kih nalaza, me\xc4\x91u kojima se izdvajaju cjelovit kostur leoparda (Panthera pardus), prona\xc4\x91en 1968. godine (nalaz South West Caving Cluba), te vi\xc5\xa1e djelomi\xc4\x8dnih nalaza ostataka \xc5\xbeivotinja. Najcjelovitiji paleontolo\xc5\xa1ki opis spilje do sada je uradio Mirko Malez, 1969. godine.\n_START_SECTION_\nKameno doba\n_START_PARAGRAPH_\nVjetrenica je bila naseljena u kamenom dobu. U njoj se nalazi crte\xc5\xbe nastao dvanaest tisu\xc4\x87a godina prije Krista.\n_START_SECTION_\nVjetrenica danas\n_START_PARAGRAPH_\nPe\xc4\x87ina je bila elektrificirana u du\xc5\xbeini od 1050 metara, staza s prekidima ure\xc4\x91ena do 1800 metara, a otvorena je za turisti\xc4\x8dke posjete od 1964. godine. U posljednjem je ratu oprema posve uni\xc5\xa1tena, ali je Speleolo\xc5\xa1ka udruga Vjetrenica - Popovo polje obnovila turisti\xc4\x8dki program uz provizorno osvjetljenje. Ura\xc4\x91en je i ostvaren projekt suvremene elektrifikacije niskonaponskom strujom (Neil Keel)._NEWLINE_Program popularizacije obuhvatio je izradu web stranice, pokrenuti su kulturni susreti u Vjetrenici, tiskana prigodna po\xc5\xa1tanska marka, te su u doma\xc4\x87oj produkciji ura\xc4\x91ena dva dokumentarna filma s \xc4\x8detiri nastavka._NEWLINE_Na prijedlog ANUBiH Vjetrenica je kandidirana za UNESCO-ov spisak prirodne ba\xc5\xa1tine. Za njegovu realizaciju bit \xc4\x87e potrebno rije\xc5\xa1titi vi\xc5\xa1e pitanja kao \xc5\xa1to su prevrednovanje statusa Vjetrenice, obnoviti ratne ru\xc5\xa1evine u Zavali, ukloniti ili onemogu\xc4\x87iti prijetnje zaga\xc4\x91enju Vjetrenice, i formirati tijelo koje bi se brinulo o Vjetrenici.\n_START_SECTION_\nDvorac\n_START_PARAGRAPH_\nU neposrednoj blizini Vjetrenice nalazio se dvorac popovskog velika\xc5\xa1a. Grob tog velika\xc5\xa1a nalazi se na samom ulasku u pe\xc4\x87inu.  Dvorac je raspolagao jedinstvenim patentom za ventilaciju stana. Na\xc5\xbealost, ovo stani\xc5\xa1te nikada nije bilo predmetom cjelovite analize.'